b'\n_START_ARTICLE_\nMiddelhavs-ene\n_START_SECTION_\nKendetegn\n_START_PARAGRAPH_\nMiddelhavs-ene er meget foranderlig i sin v\xc3\xa6kstform. Planten findes i typer, som n\xc3\xa6rmest er en bred busk, og typer, der er regul\xc3\xa6re tr\xc3\xa6er. Grenene er f\xc3\xb8rst opstigende og rette, men senere bliver de uregelm\xc3\xa6ssigt voksende og krogede. Barken er f\xc3\xb8rst lysegr\xc3\xb8n og furet, men senere bliver den r\xc3\xb8dbrun og efterh\xc3\xa5nden mest gr\xc3\xa5lig. Gamle grene og stammen f\xc3\xa5r en bark, som er lyst gr\xc3\xa5brun med langsg\xc3\xa5ende, smalle revner. Knopperne sidder i kranse med tre i hver. De er meget sm\xc3\xa5 og runde med bl\xc3\xa5duggede, lysegr\xc3\xb8nne sk\xc3\xa6l. N\xc3\xa5lene er smalle og spidse. P\xc3\xa5 oversiden ses to lyse striber, mens undersiden er ensfarvet gr\xc3\xa5gr\xc3\xb8n. Hanlige og hunlige blomster sidder i reglen p\xc3\xa5 forskellige individer (dvs. at planten er tvebo). Frugterne er egentlig kogler, men da de er bl\xc3\xb8de og saftige, virker de som b\xc3\xa6r. De er f\xc3\xb8rst gr\xc3\xb8nne, men ved modenhed bliver de oranger\xc3\xb8de. Koglen indeholder kun f\xc3\xa5 kerner, som spedes af fugle._NEWLINE_Rodsystemet best\xc3\xa5r af kraftige, udbredte og dybtg\xc3\xa5ende hovedr\xc3\xb8dder og forholdsvis tynde sider\xc3\xb8dder._NEWLINE_Planten n\xc3\xa5r en h\xc3\xb8jde p\xc3\xa5 15 m og en kronediameter p\xc3\xa5 10 m.\n_START_SECTION_\nHjemsted\n_START_PARAGRAPH_\nMiddelhavs-Ene h\xc3\xb8rer hjemme i landene omkring Middelhavet: Nordafrika, Mellem\xc3\xb8sten, Tyrkiet, Kaukasus, Balkanlandene, Italien, Frankrig, Spanien og Portugal. I alle landene trives denne art p\xc3\xa5 de mest t\xc3\xb8rre steder med n\xc3\xa6ringsfattig jord._NEWLINE_I det centrale Spanien (dvs. vest og sydvest for Madrid) findes der bevoksninger, som domineres af Middelhavs-Ene. Undergrunden best\xc3\xa5r af kvartsit, granit og meget gamle skiferlag, og arten vokser i h\xc3\xb8jder fra 280 m til 1.257 moh. Klimaet er kontinentalt med meget st\xc3\xa6rk varme og intens t\xc3\xb8rke i sommertiden og frostgrader i vinterperioden. Her findes arten sammen med bl.a. Almindelig Gyvel, Almindelig Vedbend, Apenniner-Sol\xc3\xb8je, Bjerg-Mandstro, Campanula lusitanica (en art af Klokke), Daphne gnidium (en art af Dafne), Dianthus lusitanus (en art af Nellike), Genista hirsuta (en art af Visse), Harpiks-Sol\xc3\xb8jetr\xc3\xa6, H\xc3\xa5ret Flitteraks, Kork-Eg, Kretisk Galdeb\xc3\xa6r, K\xc3\xa6mpefjergr\xc3\xa6s, Liden Rustbregne, Portugisisk Eg, Prikbladet Perikon, Pyrus bourgaeana (en art af P\xc3\xa6re), Rosmarin, Rubus ulmifolius (en art af Bromb\xc3\xa6r), Rundbladet Eg, Rundfinnet Radel\xc3\xb8v, Scorzonera angustifolia (en art af Skorzoner), Skarpbladet Asparges, Smalbladet Lupin, Sommerfugle-Lavendel, Spansk Timian, Stinkende Evighedsblomst, Strandl\xc3\xb8g, Terpentintr\xc3\xa6, Venus-Navleurt, Vild Krap og Vild Oliven'